33. schôdza NR SR - 6.deň - B. popoludní
Dátum: 2025-04-02
Poslanec: Hazucha, Ivan (SMER - SD)
Druh vystúpenia: Vystúpenie v rozprave

32. Ďakujem pekne, vážený pán predsedajúci, pán minister, kolegyne, kolegovia, no zaznelo tu veľa informácií, alebo aj takej objektívnej kritiky na vodárenskú infraštruktúru, čo sa týka aj jej v podstate nedobudovania na Slovensku a aj čo sa týka jej obnovy. Je načase a som veľmi rád, že sa začíname touto problematikou možno hlbšie zaoberať, bolo to tu aj trošku spomenuté, jedna z najväčších problémov asi je cenotvorba tej hlavnej zložky, z ktorej vodárne berú peniaze, a to je cena vodného a stočného, ktorú stanovuje ÚRSO. Jednoducho možno to poviem trošku na hrubo, ale v tých cenách nie sú peniažky, žiadna časť z nich nie je určená na výstavbu alebo obnovu, nehovorím opravy, obnovu vodárenskej infraštruktúry. Tam o nejakom halieriku, dvoch ťažko hovoriť. Jednoducho cena vodného a stočného je roky, desiatky rokov tlačená veľmi dole, aby bol produkt lacný, potom nemôžme dúfať, že nastanú nejaké, nejaký obrovský rozmach. Toto v podstate spomenul aj pán predseda Andrassy. Samozrejme, boli k dispozícii fondy a aj teraz ďakujem pánovi ministrovi, pokiaľ to tak bude, spomenul teda obrovský nárast, desaťnásobný nárast možných prostriedkov čerpať na budovanie vodovodov a kanalizácií. Fakt je tiež aj z nedávnej minulosti, že dôraz sa kládol aj z fondových peňazí, keď sa čosi stavalo, na budovanie nových kanalizácií a čistiarní odpadových vôd. Je jasné, možnože aj z politických dôvodov je oveľa krajšie strihať pásku, keď odovzdávame nejaký úsek vodovodov, kde budú napojené nejaké stovky, tisíce ľudí ako keby sme ich minuli na obnovu vodovodov, lebo viete, voda tiekla aj doteraz a tečie aj odteraz, s tým nie je veľmi čo sa pochváliť, to ľudia neocenia, že vymeníme rúry v zemi. Bola spomenutá neregulovaná činnosť aj tuto pánom Prostredníkom, dovolím si povedať, že veľmi, veľmi bol mimo, aj od pána ministra som zacítil také čosi, že je to neregulovaná činnosť, áno, ale vodárenské spoločnosti veľmi dobre vedia vyčísliť, z čoho sa stanovuje cena, zďaleka to nie je zárobková činnosť, ako sa to zdá. Dokonca vodárenské spoločnosti niektoré istým spôsobom dumpujú vývoz žúmp, pretože tam vstupujú, cena je tam vysoká, áno, aj 10-násobne viac, ako keby odvádzali odpadové vody kanalizáciami, aj 15-násobne, ale cenu hlavne robí vzdialenosť dopravy a viete, čo stoja vozidlá, čo stoja všetky náklady a potom plus samotné to čistenie. To čistenie za normálnych okolností nie je vôbec cena rozdielna, rozdielna je ale v koncentrácii tých odpadových vôd, ktoré sú aj 10-, aj 15-, aj 30-násobne vyššie, ako sú koncentrácie znečistenia normálnej odpadovej vody, a to jednoducho je potrebné zaplatiť. Veľký problém nastal v minulosti, keď sa kontrola nad producentami odpadových vôd, čiže žumpy, dostala pod obce a mestá. No mestá ešte ako tak majú úhrady, ale tie väčšinou majú kanalizácie, ale obce, kto, starosta bude kontrolovať, ako sa vyvážajú? Veď keby toto robil, tak ho už nikdy ľudia nezvolia, však takmer nikto nevyváža, nevyváža odpadové vody, tak ako by mal, veď to je ľahko merateľná vec, keď má vodomer, tak vieme, do roka minul 150 kubíkov, to je 10 cisterien alebo 15 cisterien. To nevie takmer nikto dokladovať, takmer, sú takí, čo áno, ale takmer. Na neutešený stav tohto sektora poukazujú aj mzdy v tomto sektore, veď mzdy u vodárov, hovoríme, aké to je surovina tisícročia, aká je to vzácna vec a chlapi vo vodárenskom sektore zarábajú 700 euro, 800? Hej, priemerná mzda je hlboko pod priemer v národnom hospodárstve, tak s akým zlatom to teda robia? Ako si ho oceňuje štát, keď štát určuje cenu tomuto produktu? Správa NKÚ spomína, poukazuje na neefektívne používanie finančných prostriedkov. Nepochybujem a nerozporujem, určite sa nájdu aj také prípady, ale bolo by dôležité vedieť, v akej výške, lebo keď sa zoberie, nájdu sa také veci, také položky, keď sa to zoberie k obratu tých vodárenských spoločností a sume tých peňazí, ktoré možno neboli úplne efektívne využité a pri cene tej vodárenskej infraštruktúry, tak dobre, zistime, že nejakých pár tisíc, 10-tisíc ušlo, čo by ste asi vo vodárenskom sektore za to postavili? Päť metrov vodovodu, osem? Fíha, vytrhne vás to z biedy osem metrov vodovodu, keby ste maloobce, v obci? Takže áno, nájdu sa, ale zase netreba to až tak príliš démonizovať, treba na to poukázať a riešiť, to je v poriadku. Výstavba vodovodov a kanalizácií sa tiež dosť po revolúcii spotvorila tým, že stavať túto infraštruktúru dostali rôzne spoločnosti. Čiže vodárenské spoločnosti čím ďalej, tým menej stavajú, lebo sú určené na prevádzkovanie, na bežnú údržbu, nie na stavanie, nemajú na to už kapacity, nedostávali priamo financie, stavajú to rôzne subjekty iné. A teraz si povedzme, kto z vás by chcel podnikať v takomto sektore, keď niekto vám postaví stavbu, na ktorej bude určite šetriť, ako môže, aby si možno niekedy napchal aj vlastné vrecká a vie, že ju potom odovzdá niekomu inému do prevádzkovania a my už teraz zo zákona to musíme prijať, vodári. Preto hovorím my, lebo som celý život robil u vodárov. My sme zo zákona povinní to prijať a my sa budeme teda o tú infraštruktúru spackanú pri výstavbe starať. Toto robili obce a mestá, hej, že stavali a niekedy aj tie konania naozaj trvali 1 000 dní, pretože mali sme kopu námietok, ktoré tie obce a firmy neakceptovali. No a keď som ja v stavebnom konaní nedával súhlas, no tak to viazlo, lebo neboli ochotní akceptovať. A to nielen mestá a obce, to sa týka aj štátu, momentálne stavia v Rimavskej Sobote MH Invest priemyselný park. Ja som sa vyjadroval k tej stavbe a dával som stanovisko, to stanovisko bolo vyhodnotené ako neopodstatnené požiadavky Vodárenskej spoločnosti a neboli splnené. Stačí, že stavali podľa pôvodného projektu. Ja som odišiel sem a teraz sa dozvedám, že aj moji nadriadení sa vyjadrili, tak dobre, nech je tak, keď nesplnili, je to ich vnútroareálová kanalizácia priemyselného parku, ale hopsa, za rok sa zmenilo a je tendencia, už hotová na stole, túto vnútroareálovú kanalizáciu vyhlásiť za verejnú kanalizáciu a posunúť nám do správy. Ale keby som bol vo firme, tak ide mne. To znamená, ja som sa vyjadril, že ju nechcem takto a dostal by som ju ja. Čiže je strašný nezmysel, že sa vôbec k tomuto pristúpilo, že kadekto tu stavia kadečo, teraz sa dozvedám ešte aj SVP-čko a prevádzkovať ho bude niekto iný. Veď toto je zvrátené, to by nikto z vás, toto nechcel robiť, do akej pozície sú vodárenské spoločnosti štátom tlačené. Takže ja som veľmi rád, že sa otvára, aj pán minister to povedal, že pravdepodobne to bude musieť byť súbor zmien v tomto sektore a zákonoch, lebo za 30 rokov sa to poprevracalo úplne hore nohami, a takto sa naozaj do budúcnosti robiť nedá. To, že je kritika, že nie sú dostavané, aj pani tuto aj minule čítala veci z rôznych správ, áno, Slovensko nie je odkanalizované z veľkej časti, ale jedná sa vo veľmi veľkej časti v málo zastavaných obciach, v malých obciach. Mestá sú odkanalizované, problém je vidiek, hej, a tam si treba uvedomiť, že výstavba akejkoľvek, aj tejto infraštruktúry, aj vody, aj kanálu je takmer nenávratná. To má návratnosť možno nad 100 rokov, nie je pravda, že verejná kanalizácia, betónová rúra vydrží 100 rokov, zďaleka nie, keď vydrží 40, tak si môžeme tlieskať. Musí byť veľmi dobre postavená, záleží na tom, hej, čiže ona, áno, keď ju veľmi dobre postaví, vydrží, za dobrých podmienok, áno. Takže návratnosť pri takýchto je takmer nemožná, pretože ten vidiek je, veľmi veľkým parametrom aj pri vodovodoch, aj kanalizáciách je, ako husto sú na nej prípojky, veď nie je jedno, či niekde v Hriňovej robíte kanalizáciu, kde je sem-tam dom po lazoch, kde treba 300 metrov kanalizácie, aby sa napojil jeden dom, 200 ďalší a niekde v meste, kde každých 10 metrov je prípojka, hej? Tam tá efektivita je iná a tu nám chýbajú peniažky práve, práve v tejto oblasti na vidieku, a to isté platí, Slovensko je hornatá krajina. Niekto sa čuduje, že nie je dobudované, ale skrýva to určité komplikácie. Treba robiť vodojemy, aby sa dostala do vzdialených obcí voda, zväčšovať rúry a na toto sa, žiaľ, ťažko zháňali finančné prostriedky, aj zháňajú. Na rovine kanalizácia... (Prerušenie vystúpenia časomerom.)